钦定古今图书集成/方舆汇编/职方典/第1489卷 > 《创建武侯祠碑记》前人
## 钦定古今图书集成/方舆汇编/职方典/第1489卷 > 《创建武侯祠碑记》前人

嘉靖庚申二月，大夫汇东公具文请诸先巡按及泉
王公曰：“武侯以王佐之才，延炎刘正统以禽纵之威，
奠南邦于底定。故今祀典之有稽，而庙貌之攸称也。
况诸葛山在百里外，则吾求郡，固武侯恩威所及，而
庙祀阙焉何居？”及泉公可之，并申达巡抚中丞虹泉
蒋公。乃市地郡墉之南，约动公帑三十金，不及则再
措之。求地平旷沃衍，军视民不啻十倍。屯营三百六
十有奇，星布烟连，大率多浮屠氏庵寺、道院及诸淫
僻。忠武祠在各府，虽秩祀相望，鲜及诸邑。初欲以“普
门寺”撤易，不果，乃市此地，斩荆芜，翦荒铲秽，平坟起
实，洿浸措材冶陶，量处公费。后为殿堂，危楣巨欐，櫼
栌相承，栾栱交结，彩棁粉壁，甃阶叠道，塑侯像其中，
羽箑纶巾，卧龙在即。神厨祝寝，则左室三檼，右室三
檼，为中门三檼，为前门三檼。颜扁其上曰“汉忠武侯
祠”，春秋应祀。有公办粢牲，式昭飨献。乃𬞟蘩行潦，旱
溢灾疫，听民时祷。经始于辛酉五月，落成于壬戌三
月。公不甚费，民不告劳，皆汇。公措置有方，非刑非敛，
乃采石龙马山阴属“表记其颠末。”按丞相渡泸方深
入时，赐金铁钺一，曲盖一，羽葆鼓吹各一，虎贲六十
人，以为不重其仪卫，则不能慑众心而攻蛮心。时雍
闿以永昌附吴，建兴三年，由博南开兰津，率兵讨闿，
所至克捷。出越嶲，至白崖，斩闿孟获，收闿馀众相拒，
屡擒之，大破之。天威迳犹遣之，获止不去。时四郡皆
平，改益州为建宁，分建宁之西、永昌之东，置云南郡。
今据《史志》次第，其所以服南中也。谱次九隆、世绪以
为甲门。用其人为渠帅，图画山水而建封之，凡九十
馀部，收其金银盐布毡罽以益军储。使张伯岐选其
劲卒以增武备，不置官留守，以有三不易也。遂至滇
池，经略远迩，以怀以柔。夫求州。北至昆明池，程不半
日；南至诸葛山，程不百里。则求人在经略，怀柔不俟地，赘吻而辨。而其怀恩畏威，历千百世，犹一日侯。曾作
《八务》、七戒、六恐、五惧，皆有条章训嘱。臣子初薨，所在
各求立庙，后主不听，百姓祭之道陌上校尉习隆上
表曰：“周人怀召伯之德，甘棠为之不伐；越王思范蠡
之功，铸金以存其像。况”亮勋盖一世，而使百姓巷祭，
蛮酋野祭，非所以存德意也。遂立庙。夫当是时，孟获
授御史中丞，彝戎乃北奔成都，号泣野祭，况天威所
临，深怀德惠之地乎？固知求民之心，即当时奔成都
野祭之心也。昔武侯还师既久，营屯相谓曰：“若等诸
葛公遗民，相率安营，以生以长。”乃构侯祠，事则致祷。
夫恩威者，遍九十馀部皆通，是故求民何异营屯之
人，而其心即前日建庙致祷之心也。我皇祖收滇，置
之礼乐教化，几二百年，而武侯之功，于今为烈，则侯
名益重西南而彰于鼎峙，是故求州，今为盛化。黔黎
享太平之福，慨艰危之世，愬怀柔之恩益重，其思焉
者，盛衰相感也。宋公刘裕修张良庙，傅亮作《教》曰：“子
房道亚黄中，昭邻殆庶，参轨伊望，冠德如仁。”夫谓其
风云元感，蔚为帝师，夷项定汉，收拯横流，诚有之。若
云亚、黄、中，参伊望，则溢称也。子房比孔明，虽得便宜，
而势有难易。沛公天授与汉，事既去时又天渊，而其
神解渊筹，自能动物开远。然人物正大，出处明洁，谓
之三代遗才，参轨伊望也，非耶？汇公牧求几六载，为
政务存大体，不为赫奕，不作矫饰，不先意承合处，有
事夷然如无事日。据案折狱，量情拟法，故犯军律者，
雷厉不少贷。建学乡饮，尤为切务。古云：“平易近民，侯
无愧焉。”其创武侯祠也，顺民心而已。民心于武侯也，
大名遗像，若日月亘天，见即瞻仰，而汇公之心，与庙
俱存。瞻武侯之像，怀武侯之恩，见汇公所立之庙。怀
汇公为民之心，后将有立祠，以其怀武侯者分怀于
公，是故去后有思民情之真，旷百世不渝，“求民于武
侯”是也。故知民于汇公，可以必去后之真矣。公姓杨，
名杰，字士登，四川合江人。癸卯乡荐。是为《记》。